Εθνικός Ο.Φ.Π.Φ.

Ίδρυση

Το ιστορικό σωματείο, πρωτοσυστάθηκε το 1922, και εγκρίθηκε επίσημα με την αριθμό 1148/21-11-1923 απόφαση του Πρωτοδικείου Πειραιά και γράφτηκε στο βιβλίο σωματείων με αριθμό Β.Σ 277, την 21/11 του 1923.
Οι κύριοι ιδρυτές της ομάδας του Εθνικού ήταν ο Γιώργος Χατζηανδρέου, ο Χρήστος Πέππας και ο Κώστας Φερλέμης. Τα χρώματά του είναι εμπνευσμένα από την ελληνική σημαία και το όνομά του δηλώνει τον πανεθνικό και πανελλήνιο χαρακτήρα του. Το 1926-27, ο Χαρ. Βολωνάκης εκτός από πρόεδρος του Εθνικού διετέλεσε και πρόεδρος της νεοσύστατης τότε ΕΠΟ, γεγονός που δικαιολογεί το ότι δε προσχώρησε στο κίνημα του περιβόητου ΠΟΚ το 1928.
Ο πειραϊκός αθλητικός σύλλογος "Κεραυνός", ιδρυθείς το 1923, μετονομάστηκε στις 15/10/1924 σε Young Boys "ΤΙΤΑΝ". Από τα αθλητικά σωματεία της εποχής Πειραϊκή Ένωση και Πειραϊκός Σύνδεσμος προήλθε στα τέλη του 1923 ο Αθλητικός και Ποδοσφαιρικός Σύλλογος Πειραιώς. Στις αρχές του 1924 όμως έγινε η διάσπαση του συλλόγου σε δύο διαφορετικές ομάδες, τον ΑΠΣΠ και μια που λεγόταν "Όμιλος Φιλάθλων Πειραιώς" που αργότερα θα οδηγήσει στην ίδρυση του ΟΣΦΠ. Στις αρχές της σεζόν 1924-25 από μέλη του ΑΠΣΠ ιδρύθηκε ο "Πειραϊκός Ποδοσφαιρικός Όμιλος". Ο «Πειραϊκός Ποδοσφαιρικός Όμιλος» που είχε απορροφήσει και μέλη της Φαληρικής Ενώσεως, συγχωνεύτηκε με τον Young Boys και έτσι στις 23/12/1924 η ομάδα παίρνει αρχικά την ονομασία «Εθνικός Όμιλος Φιλάθλων Πειραιώς» και αργότερα την τελική του ονομασία «Εθνικός Όμιλος Φιλάθλων Πειραιώς-Φαλήρου».
Το 1924, σε συνέλευση του «Πειραϊκού Ποδοσφαιρικού Ομίλου»  ο Χρήστος Πέππας είχε προτείνει στα άλλα μέλη, η ομάδα να ονομαστεί Ολυμπιακός, την πρότασή του δεν την αποδέκτηκαν όμως τα υπόλοιπα μέλη του «Πειραϊκού Ποδοσφαιρικού Ομίλου». Ένα χρόνο αργότερα την ονομασία την δανείστηκε και την υιοθέτησε ο Νότης Καμπέρος για τον μετέπειτα Ολυμπιακό Πειραιώς.

1924-1940

Το 1926 και το 1927 η ομάδα κολύμβησης του Εθνικού κατακτά τα 2 πρώτα της πρωταθλήματα. Το 1926 η ομάδα πόλο του Εθνικού κατακτά το πρώτο της πρωτάθλημα Ελλάδας και το 1931 επαναλαμβάνει την επιτυχία της. Το 1928 η ομάδα ποδοσφαίρου αναδεικνύεται δευτεραθλήτρια Ελλάδας στο πρωτάθλημα. Κατακτά επίσης 3 πρωταθλήματα Πειραιά (1928, 1929, 1939). Το τμήμα βόλεϊ του Εθνικού είναι από τα παλιότερα του συλλόγου και τα πρώτα χρόνια και πριν τον Β΄ Παγκόσμιο Πόλεμο συμμετείχε ανελλιπώς στα τοπικά πρωταθλήματα κέντρου και στην Α΄κατηγορία.

1941-1960

Το 1949 το τμήμα κολύμβησης κατακτά το 3ο και τελευταίο του πρωτάθλημα Ελλάδας. Το 1948 το τμήμα πόλο ανδρών κατακτά για 2η φορά το Πρωτάθλημα Ελλάδας. Από το 1953 ξεκινά η κυριαρχία του Εθνικού στο ανδρικό πρωτάθλημα πόλο καθώς θα κατακτήσει 32 συνεχόμενα πρωταθλήματα έως το 1985 με μοναδική απώλεια το πρωτάθλημα του 1971. Παράλληλα στο Κύπελλο Ελλάδας η ανδρική ομάδα πόλο του Εθνικού κατακτά ανελλιπώς τον τίτλο από το 1953 και για 6 συνεχόμενα χρόνια έως τη διακοπή του θεσμού η οποία κράτησε για 25 έτη και στέρησε τίτλους από το σύλλογο.
Στο πρωτάθλημα του 1957 τέσσερις αγωνιστικές πριν από το τέλος και ενώ βρισκόταν στην πρώτη θέση με 4 βαθμούς διαφορά, αποκλείστηκε από τη συνέχεια του πρωταθλήματος τιμωρούμενος με μηδενισμό στους αγώνες με Ολυμπιακό, Παναθηναϊκό, Απόλλωνα Αθηνών και Δόξα Δράμας, καθώς και αφαίρεση τεσσάρων βαθμών, λόγω διεξαγωγής φιλικών αγώνων με τους επαγγελματίες ποδοσφαιριστές της αυτοεξόριστης Εθνικής Ουγγαρίας. Την ίδια περίοδο η ίδια η Εθνική Ελλάδος είχε δώσει φιλικό παιχνίδι με τους περιοδεύοντες ανά την Ευρώπη, Ούγγρους διεθνείς.

1961-2000

Το 1980 η ανδρική ομάδα πόλο του Εθνικού έγινε η πρώτη ελληνική ομάδα που συμμετείχε στα τελικά του Ευρωπαϊκού Πρωταθλήματος υδατοσφαίρισης. Το 1985 διακόπτεται η κυριαρχία της ανδρικής ομάδας πόλο η οποία είχε συμπληρώσει 35 Πρωταθλήματα Ελλάδας. Το 1988 κατέκτησε ένα ακόμη Πρωτάθλημα, ενώ από την επανέναρξη του θεσμού του Κυπέλλου Ελλάδας κατάκτησε έως το 2000 5 ακόμα τρόπαια.
Το τμήμα της γυναικείας υδατοσφαίρισης του Εθνικού ιδρύθηκε τη δεκαετία του 1980 κατακτώντας 3 Πρωταθλήματα Ελλάδας (1988, 1990, 1992).

2001-2010

Στα μέσα της δεκαετίας η ανδρική ομάδα πόλο σημειώνει τις τελευταίες επιτυχίες της. Κατακτά το Κύπελλο Ελλάδας το 2005 και το Πρωτάθλημα Ελλάδας το 2006.
Το 2010 το γυναικείο τμήμα πόλο, απέκτησε τον πρώτο ευρωπαϊκό τίτλο του συλλόγου, επικρατώντας σε διπλό τελικό επί της Χάντι Μανσίσκ και κατέκτησε το Λεν Τρόφι. Την ίδια χρονιά αναμετρήθηκε με την πρωταθλήτρια Ευρώπης, Βουλιαγμένη, για τον τίτλο του Ευρωπαϊκού Σούπερ Καπ, όμως δεν κατάφερε να επιβληθεί της αντιπάλου.

2011-

Το Σεπτέμβριο του 2011 ο Εθνικός δημιούργησε τμήμα χόκεϊ επί χόρτου, κατακτώντας την ίδια σεζόν το Πρωτάθλημα Ελλάδας χόκεϊ επί χόρτου για την αγωνιστική περίοδο 2011-2012.